text: Ingen sigtet efter spritrazzia
  23 december 2012 kl. 17.13
  Politiet afholdt spritrazzia i Aabenraa søndag morgen. Det skete for at sætte fokus på problemet med bilister, der efter en nats søvn tilsyneladende føler sig ædru nok til at køre bil, men har for meget sprit i blodet.
  Syd- og Sønderjyllands Politi har i weekenden foretaget flere kontroller af de så kaldte efterbrændere.
  - Vi oplever, at folk bliver overraskede over, hvor lang tid det tager at forbrænde alkohol. Men faktisk tager det et halvt døgn at forbrænde 10 genstande, kommenterer politiassistent Jan Nicolaisen fra færdselsafdelingen i Syd- og Sønderjyllands Politi.
  